diplom
Diplomer var i Romerriget anbefalingsskrivelser for statens kurerer samt dokumenter, udfærdiget af en magistrat, som tilstedte modtageren særlige privilegier eller gunstbevisninger.
Efter Det Vestromerske Riges fald gik ordet i lang tid af brug, indtil Jean Mabillon i 1681 indførte det som en teknisk term for alle offentlige middelalderlige dokumenter med formelagtig opbygning (se diplomatik). Nu anvendes ordet om dokumenter, der tildeler rettigheder og/eller udmærkelser, for eksempel eksamens- og kursusbeviser.